El circuit Sonora s´estrena a Gandia amb les actuacions de Novembre Elèctric, PAVVLA i Fru Katinka a Gandia
14 octubre 2019

## El circuit Sonora s´estrena a Gandia amb les actuacions de Novembre Elèctric, PAVVLA i Fru Katinka a Gandia14 octubre 2019Última actualització: 14 juliol 2025

![](../gestion/img/_AO_2766-copia.jpg)  
  

Les formacions valencianes **Novembre Elèctric** i **Fru Katinka** i la solista catalana **PAVVLA** actuaran el pròxim dissabte, 19 d’octubre, en la Casa de Cultura Marqués de González de Quirós de Gandia amb entrada gratuïta. Els concerts s’emmarquen en la programació de **Sonora**, circuit musical valencià, que l’Institut Valencià de Cultura (IVC) estrena a Gandia, i protagonitzat pels guanyadors i finalistes dels I Premis Carles Santos de la Música Valenciana. Ho ha anunciat aquest matí el **regidor de Cultura, Nahuel González, acompanyat del tècnic de Cultura i programador musical municipal, Eudald González**.  

Novembre Elèctric és el projecte de l’algemesinenc **Yeray Calvo** amb la companyia de quatre amics residents a Madrid. El grup va debutar a principis del 2014 amb el disc _Intacte_ (Mésdemil), amb deu cançons que van destacar per les melodies de pop delicat, la manera profunda de compondre i les textures sonores. L’àlbum _Tremole_ (Mésdemil, 2016) va servir per explorar la seua vessant més acústica en companyia del poeta **Hèctor Serra**. Finalment, _Quart minvant_ (Primavera d’hivern) va veure la llum en abril de 2018 amb els temes més elèctrics i vitals de la seua carrera. Aquest últim treball va ser guardonat com a Millor Disc i Millor Disseny en els I Premis Carles Santos de la Música Valenciana. També cal destacar que el quintet ha actuat amb **Izal** als Concerts de Vivers de València davant més de 5.000 persones i ha compartit escenari amb **Luna**, la mítica banda de Nova York, a la Marina de València. L’actuació de Novembre Elèctric a Gandia començarà a les 13:00 hores.

Per la vesprada, a partir de les 19:00 hores, el públic podrà gaudir de la proposta musical de PAVVLA, nom artístic de la cantant i actriu **Paula Jornet**. L’artista catalana va estudiar composició a l’escola BIMM de Brighton i poc després va començar a tocar en pubs britànics. Així mateix, pujava cançons a la xarxa, canal on va ser descoberta per Luup Records. Aquest segell va publicar el seus primers singles, “Young” i “Skin”, i també el seu primer llarga durada, _Creatures_ (2016), un compendi de folk, pop i electrònica. El seu segon treball, _Secretly Hoping You Catch Me Looking_ va veure la llum a finals del 2018. En les seues cançons, la vocalista manifesta una nova personalitat, amb la provocació per bandera i una actitud molt més gamberra. D’aquesta manera, es desfà per complet de l’actitud naïve i innocent del seu debut. La seua actuació a la capital de La Safor serà una de les últimes de l’actual gira.

Finalment, Fru Katinka tancarà aquest espectacle del circuit Sonora a partir de les 20:00 hores. El duet format per **Marta Domingo** i **Alex Vidal** configura una proposta interdisciplinar on la música, l'estètica i el concepte tenen quasi el mateix pes. Parteixen d'una essència pop, però beuen de multitud de gèneres i viuen en un món d’avantguarda sonora que va del R&B a la new wave passant pel trap i el dancehall. Als seus concerts transcendeixen el concepte de banda per a oferir un _show-performance_ on conflueixen el ball, els efectes visuals i la interpretació. Tot això amb l'objectiu de transmetre un univers post-pop molt personal que fusiona influències nòrdiques i mediterrànies. Les seues cançons es poden escoltar en els discos _Fru Katinka_ (2018) i _Islas_ (2019). Fru Katinka va ser nominada com artista revelació en els I Premis Carles Santos de la Música Valenciana.

_“El circuit musical Sonora naix amb la voluntat de crear una plataforma estable perquè els intèrprets valencians puguen mostrar el seu treball arreu del territori. D’aquesta manera, l’IVC pretén desestacionalitzar la temporada de concerts més enllà dels mesos d’estiu i fomentar la professionalització del sector musical propi. Sonora es desenvoluparà entre octubre de 2019 i febrer de 2020 amb 16 concerts de 27 artistes en 15 localitats diferents”,_ ha destacat el regidor de Cultura.